REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/378-13

7. oktobar 2013. godine

B e o g r a d

Z A P I S N I K

54. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 7. OKTOBRA 2013. GODINE

Sednica Odbora je počela u 10,35 časova.

Sednicom je predsedavala Vesna Kovač, predsednica Odbora.

Pored predsednice, sednici su prisustvovali i članovi Odbora: Zoran Antić, Žika Gojković, Radmilo Kostić, dr Milorad Mijatović, Dragan Tomić i Momo Čolaković i zamenici članova Odbora: Radoslav Komlenović umesto Vojislava Vujića, Dejan Radenković umesto Zorana Kasalovića i Boško Ristić umesto Aleksandra Senića.

Sednici nisu prisustvovali članovi Odbora: Veroljub Arsić, Vojislav Vujić, mr Božidar Đelić, Bojan Đurić, Zoran Kasalović, Dušica Nikolić, Radojko Obradović, Zoltan Pek, Aleksandar Senić i Đorđe Stojšić.

Sednici su prisustvovali i zamenici članova Odbora Mirko Čikiriz i dr Vladimir Marinković.

Sednici su prisustvovali članovi Odbora za administrativno- budžetska i mandatno-imunitetska pitanja: Petar Petrović član, Miodrag Đidić član, Olgica Batić član i Srđan Miković zamenik člana.

Sednici je prisustvovao Mladen Mladenović, zamenik generalnog sekretara Narodne skupštine i Maja Pavlović, šef Odseka za budžetsko planiranje, normativu, analizu i izveštavanje u Narodnoj skupštini.

Na poziv predsednice Odbora, sednici su prisustvovali predstavnici UNDP: Biljana Ledeničan, direktor za parlamentarni razvoj i dr Siniša Ilić i Nebojša Keljević, konsultanti.

Nakon utvrđivanja kvoruma, Odbor je, na predlog predsednice, jednoglasno utvrdio sledeći

D n e v n i r e d

1. Informacija o izradi portala za praćenje i nadzor nad trošenjem sredstava budžeta Republike Srbije, koji će povezivati Narodnu skupštinu i Upravu za trezor i o obuci narodnih poslanika za korišćenje portala (u okviru Projekta UNDP).

Uvodno izlaganje podnela je Biljana Ledeničan, predstavnik UNDP. Istakla je da je Narodna Skupština potpisivanjem Sporazuma o saradnji sa UNDP i Ambasadom Švajcarske Konfederacije, 5. septembra 2012. godine, zvanično započela, u okviru Projekta „Jačanje nadzorne uloge i javnosti u radu Narodne skupštine“, izradu portala za praćenje i nadzor nad trošenjem sredstava budžeta Republike Srbije. Ovim se Narodna skupština svrstala u redak broj parlamenata u svetu, koji su sami napravili portal za praćenje javnih finansija. U većini zemalja ovo pitanje je rešeno preko Uprave za trezor. Napomenula je i da će nakon dodatnih priprema i analiza, portal početi sa radom krajem 2014. ili početkom 2015. godine.

Maja Pavlović je prezentovala Odboru podatke koji trenutno postoje u Upravi za trezor u sistemu za izvršenje budžeta, kao i sa mogućnostima i prednostima ovog Projekta.

Dr Siniša Ilić je ukazao da je cilj prezentacije da se pokaže šta je sve od podataka moguće dobijati iz Uprave za trezor, tj. koji podaci su dostupni za direktne, a koji za indirektne budžetske korisnike. Za direktne budžetske korisnike postoji informacioni Sistem za upravljanje javnim finansijama (SUJF), dok indirektni budžetski korisnici još uvek nisu integrisani u ovaj sistem, ali se njihovo izvršenje može pratiti preko dnevnih izvoda.

U diskusiji su učestvovali: Dragan Tomić, Srđan Miković i Vesna Kovač.

Dragan Tomić je ocenio da nije dovoljno, u oviru Projekta, organizovati samo obuku narodnih poslanika za korišćenje ovog portala. Naglasio je da budžet nije dovoljan za finansiranje svih potreba koje država ima, posebno zbog ogromne stope sive ekonomije, tako da se treba fokusirati na njeno suzbijanje. Pored toga, treba proširiti izvore prihoda budžeta, trenutnih 15 izvora nije dovoljno, jer postoje mnogi potencijalni izvori koji su izuzeti iz oporezivanja. U ovom sistemu treba koristiti praksu nekih evropskih zemalja gde se masovnim oporezivanjem krupnog kapitala dolazi do značajnih sredstava za budžet.

Srđan Miković je pozitivno ocenio ovaj projekat i istakao da je veoma važno da narodni poslanici imaju uvid u trošenje javnih sredstava.

Vesna Kovač je izrazila zadovoljstvo zbog uvođenja ovog portala i naglasila da će predstavljati veliku pomoć u obavljanju nadzorne funkcije Narodne skupštine.

Sednica je zaključena u 11,10 časova.

SEKRETAR ODBORA PREDSEDNIK ODBORA

Milena Sandić Vesna Kovač